በከተማዋ የነጋዴዎች የቀን ገቢ ግምት ጥናት 53 በመቶ ተጠናቀቀ
የአዲስ አበባ ከተማ የነጋዴዎች የቀን ገቢ ግምት ጥናት 53 በመቶ መጠናቀቁን የኢትዮጵያ ገቢዎችና ጉምሩክ ባለሥልጣን ገልጿል፡፡በባለስልጣኑ የአዲስ አበባ ቅርንጫፎች ድጋፍና ክትትል ዳይሬክቶሬት ዳይሬክተር አቶ አትክልት ገብረእግዚአብሄር ትናንት በሠጡት ጋዜጣዊ መግለጫ እንደገለጹት በእቅድ ከተያዘው የ143 ሺህ 550 ነጋዴዎች የቀን ገቢ ግምት ጥናት ውስጥ 53 በመቶው አጠናቀዋል፡፡የቀረውን የአዲስ አበባ  ነጋዴዎች  የጥናት ሥራ  ደግሞ እስከ ግንቦት 30 ድረስ ለማጠናቀቅ ጥረት እየተደረገ መሆኑን አቶ አትክልት አያይዘው ገልጸዋል ፡፡እንደ አቶ አትክልት ገለጻ  የነጋዴዎችን የቀን ገቢ ጥናት ያስፈለገበት ምክንያት የዘርፍ ለውጥ ያደረጉ፣ያለ ንግድ ፍቃድ የሚነግዱ መኖራቸውን ለመከታልና ለመለየት  በማሰብ  ነው፡፡በተጨማሪም  የአገሪቱ የፌደራል የገቢ ግብር አዋጅ መሻሻሉ ደግሞ ሌላኛው ለጥናቱ  አስፈላጊነት  ምክንያት መሆኑን አቶ አትክልት አስረድተዋል ፡፡በ2003ዓ.ም እንደተካሄወደው የገቢ ግምት ጥናት ነጋዴዎች  በመረጃ አሰባሰቡ ወቅት  ንብረታቸውን እንዳይደብቁ  ለማድረግ ከጥናቱ ሁለት ቀናት ቀደም በማለት  ምልከታ ሲያደርግ እንደነበረ ባለሥልጣኑ ተናግሯል፡፡የገቢ ጥናቱ እንዳበቃም  ለደረጃ ሐ ግብር ከፋዮች በ15 ቀናት ውስጥ ግምቱን በደብዳቤ እንደሚያሳውቅ ባለስልጣኑ ገልጿል፡፡በየሶስት ዓመቱ  መካሄድ የነበረበት  የገቢ ግምት ጥናት ዘግይቶ የተካሄደው በታክስ አስተዳደሩና በከተማ አስተዳደሩ ድክመት ነው ያሉት ዳይሬክተሩ በቀጣይ ግን  በየሶስት ዓመቱ ይካሄዳል  ብለዋል፡፡ 